Tirsdag fikk en mann 10.000 kroner i bot for besittelse av 1,2 gram hasj i Bergen sentrum.

Politiet opplyste at dette var en del av deres nye front mot åpne russcener etter at Nygårdsparken stengte mandag.

Politiet har satt ned en egen innsatsgruppe på elleve personer som skal forhindre at det åpne rusmiljøet fra Parken etablerer seg andre steder i sentrum.

– KAN VÆRE ULOVLIG

Flere har reagert, og uttalt at 10.000 kroner er en for høy bot for besittelse av 1,2 gram hasj. Blant annet har Arild Knutsen, leder i Foreningen for human narkotikapolitikk sagt til Aftenposten at det er grenseløst naivt å tro at de høye bøtene er avskrekkende.

Advokat John Christian Elden sier onsdag til Natt&Dag at han vil anbefale de bøtelagte å bringe spørsmålet inn for Bergen Tingrett til prøving.

Han tviler på at bøtene er juridisk holdbare, og sier bøtene skal reflektere den narkomanes inntekts- og formueforhold, og dermed neppe overstige 1500-2000 kroner.

Natt&Dag har vært i kontakt med flere advokater og jurister, som er kritiske til bøtene.

VIL VISE BORT PERSONER

I forrige uke sa politistasjonssjef Olav Valland følgende til BA om rusmisbrukere som oppholder seg andre steder i sentrum når parken er stengt:

– Vi vil bruke hjemmel i politiloven til å vise bort personer som etablerer kriminelle arenaer andre steder. Dersom dette ikke etterfølges, kan personene også bøtelegges.